የሱዳኑ ፕረዝደንት የሁለቱም አገራት የአከባቢ ውህደት ለማሳካት እየሰሩ መሆናቸውን አስታወቁ
የሱዳኑ ፕረዝደንት የሁለቱም አገራት የአከባቢ ውህደት ለማሳካት እየሰሩ መሆናቸውን አስታወቁየሱዳኑ ፕረዝደንት ኦማር አልበሽር የሁለቱም አገራት ግንኙነት ወደ ላቀ ደረጃ በማሸጋገር የአከባቢ ውህደታቸውን ለማሳካት እየሰሩ መሆናቸውን አስታወቁ ፡፡በጠቅላይ ሚኒስትር ኃይለማሪያም የሚመራው ከፍተኛ ልዑክ በሱዳን እያደረገ ያለውን ይፋዊ የስራ ጉብኝት ትላንት ሲያጠናቅቅ የሁለቱ አገሮች መሪዎች በጋራ በሰጡት መግለጫ ላይ የሁለቱን አገሮች ሁለንተናዊ ግንኙነት ወደ ላቀ ከፍታ ለማሸጋገርና በቀጣናው ሰላምና መረጋጋትን ለማስፈን በጋራ እንደሚሰሩ አረጋግጠዋል።
ፕረዝደንት ኦማር አልበሽር በሀገራቸውና በኢትዮጵያ መካከል ምንም ዓይነት የድንበር ውዝግብ የለም ካሉ በኋላ የሁለቱም አገራት ግንኙነት ይበልጥ ወደ ላቀ ደረጃ በማሸጋገር የአከባቢ ውህደት ለማሳካት እየሰሩ መሆናቸውን ነው ያስገነዘቡት  ፡፡የድንበር ማካለል ሥራዎችን በተመለከተ ሁለቱ አገሮች በመግባባት ደረጃ ላይ እንደደረሱና በቀጣይ የድንበር መለያ ምልክቶችን የማስቀመጥ ተግባር እንደሚሸጋገር  አስታውቀዋል ፡፡
ፕሬዝዳንት አልበሽር የኢትዮጵያ ከፍተኛ ልዑክ ያደረገው ጉብኝት የሁለቱን አገሮች ግንኙነት ወደ ላቀ ከፍታ የሚወስድና በቀጣናው ያለውን የሰላምና የኢኮኖሚ ትስስር የሚያጠናክር መሆኑን ነው ያስረዱት ፡፡ሁለቱ አገሮች በንግድ፣ በኢንቨስትመንትና በአገር መከላከያና ደህንነት እንዲሁም በባህልና መረጃ ልውውጥ የበለጠ ተቀራርቦ መስራት በሚቻልባቸው ምቹ ሁኔታዎች ላይም ምክክር መደረጉን ገልጸዋል።
በየዘርፉ ያሉ ሚኒስትሮች በተለያዩ ጉዳዮች ላይ መምከራቸውን የጠቀሱት ፕሬዝዳንት አልበሽር፤ አገሮቹ አብሮ ለመስራት የተስማሙባቸውን ስራዎች በአፋጣኝ ወደ ተግባር እንዲለውጡ እንደሚያግዝም አብራርተዋል፡፡
ጠቅላይ ሚኒስትር ኃይለማርያም በመግለጫው ላይ እንዳገለጹት፤ አገራቱ በሚፈጥሩት ኢኮኖሚያዊ ትስስር ዜጎቻቸው ተጠቃሚና የኢንቨትመንትና የንግድ ልውውጡም ቀልጣፋ እንዲሆን እየተሰራ ነው።በታላቁ የህዳሴ ግድብም ዙሪያ ሁሉም አገሮች የጋራ ግንዛቤ እንዲይዙና የጋራ ስምምነት በሚደርሱበት ጉዳይ ላይ ሁለቱም አገሮች የመሪነት ሚና እንደሚጫወቱና ግብጽን ጨምሮ የሶስቱ አገራት የቴክኒካል ባለሙያዎች በቀጣዩ ሳምንት የጋራ ውይይት እንደሚዲርጉም ተመልክቷል ፡፡አገሮች ከዚህ ቀደም በሰላም፣ ጸጥታ፣ በንግድ፣ ኢኮኖሚ ትብብር፣ በመንገድ ትስስር፣ የደን ልማትና እንክብካቤን  የሚመለከቱ ወደ ስምንት የሚጠጉ የሁለትዮሽ ስምምነቶችን መፈራረማቸው በመግለጫቸው ተነስቷል፡፡
በተጨማሪም የሁለቱ አገሮች የጸጥታ አካልም ከአገሮቹ አልፎ በቀጣናው ሰላም ለማስፈን በጋራ እየሰራ እንደሆነም ተጠቅሷል፡፡
በሶማሊያና በደቡብ ሱዳን ያለው ያለመረጋጋት ችግር እንዲወገድ የጋራ ጥረታቸው አጠናክረው እንደሚቀጥሉም ሁለቱም መሪዎች መግለጻቸውን ከሱዳን ትሪቡን የተገኘው መረጃ ያመለክታል፡፡